Diari Oficial de la Generalitat Valenciana


Sumari del DOGV 6953, del 29-01-2013 (2013/710)

RESOLUCIÓ de 23 d'octubre de 2012, del secretari autonòmic de Justícia, per la qual s'acorda ratificar l'acord d'extinció de la Fundación de la Comunidad Valenciana Oficina Valenciana para la Sociedad de la Información.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6953

Data del DOGV
:   29-01-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/710


Data del document
:   23-10-2012

Organisme emissor
:   Conselleria de Justícia i Benestar Social

Tipus de document
:   Resolució

RESOLUCIÓ de 23 d'octubre de 2012, del secretari autonòmic de Justícia, per la qual s'acorda ratificar l'acord d'extinció de la Fundación de la Comunidad Valenciana Oficina Valenciana para la Sociedad de la Información. [2013/710]  
Vist l'expedient sobre ratificació pel Protectorat de la Generalitat de l'acord d'extinció adoptat pel Patronat de la Fundación de la Comunidad Valenciana Oficina Valenciana para la Sociedad de la Información, d'ara en avant la Fundació, d'acord amb els següents,  
  
  
Fets  
  
Primer. Amb data entrada en el Registre General de la Conselleria de Justícia i Benestar Social de 16 de febrer de 2012, la Fundació presenta el seu acord d'extinció adoptat pel seu Patronat el 3 de febrer de 2012, i protocol·litzat (després de l'oportú requeriment), en escriptura pública, de 18 d'abril de 2012, autoritzada pel notari del Col·legi de València Fernando Pascual Miguel, número de protocol 1.385.  
  
  
Segon. La Fundació es va inscriure per Resolució de data 21 de juny de 1996, del director general de Justícia de la Conselleria de Presidència.  
Van ser els seus fundadors: el Govern Valencià, l'Institut de la Mitjana i Xicoteta Indústria Valenciana de la Generalitat Valenciana; la Diputació d'Alacant; la Mercantil Telefónica d'Espanya SA; la Caixa d'Estalvis de València, Castelló i Alacant (Bancaixa); la Caixa d'Estalvis del Mediterrani; Iberdrola, SA; la Cambra Oficial de Comerç, Indústria i Navegació d'Alacant; la mercantil Club de Inversores per al Desarrollo de la Província de Alicante, SA; la mercantil Equipo Drac, SA; la mercantil Protoin, SA; la mercantil Sligos Servicios Informáticos, SL.  
Segons l'article 6 dels estatuts, la Fundació tenia objecte fonamental: «la promoció, el desenrotllament i la consolidació de la denominada Societat Tecnològica i del Coneixement a la Comunitat Valenciana, a partir de la difusió, anàlisi, formació, investigació, innovació i foment de la implantació i ús de les telecomunicacions avançades i, en general, de les tecnologies de la informació i les comunicacions, entre els ciutadans, la societat civil i emprenedora, i les institucions i administracions de la Comunitat Valenciana. Per a això, la Fundació col·laborarà amb persones físiques i jurídiques, tant públiques com privades, singularment de la Comunitat Valenciana, que també perseguisquen idèntics fins d'interés general, o que puguen contribuir a la millor consecució d'estos. Especialment, la Fundació mantindrà estretes relacions i promourà la subscripció dels corresponents i periòdics convenis generals de col·laboració, amb la Generalitat Valenciana, sense perjuí de què puga o haja de contraure igualment amb esta o amb les administracions locals, en el desenrotllament dels particulars projectes i iniciatives que desplegue. De la mateixa manera, i amb l'objecte de procurar l'aprofitament de les màximes sinergies i d'aconseguir estàndards, indicadors o criteris comuns d'actuació vàlids més enllà de l'estricte àmbit de la Comunitat Valenciana, la Fundació establirà les relacions necessàries amb altres administracions, singularment la de l'Estat, de la Unió Europea i d'altres regions europees, així com amb institucions o organismes de prestigi en matèria de tecnologies de la informació i les comunicacions en general, i de Societat Tecnològica i del Coneixement».  
  
L'últim Patronat ha sigut inscrit en el Registre de Fundacions de la Comunitat Valenciana per la Resolució de data 22 d'octubre de 2012, del secretari autonòmic de Justícia de la Conselleria de Justícia i Benestar Social, incorporant-hi la representació formal del Sr. Vela per part de la Generalitat, que no constava en l'expedient d'extinció i que, després de l'oportú requeriment, va ser esmenat el 26 de juliol de 2012.  
Per això en data actual, el Patronat inscrit en el Registre de Fundacions de la Comunitat Valenciana és el següent: President: 1. La Generalitat Valenciana, i el seu representant com a persona física és el conseller d'Hisenda i Administració Pública, José-Manuel Vela Bargues. Vicepresident: 2. La Diputació Provincial d'Alacant, representada per la seua presidenta, Luisa Pastor Lillo i pel diputat de modernització, Adrián Ballester Espinosa. Vicepresident 2n: 3. El secretari autonòmic d'Administració Pública de la Conselleria d'Hisenda i Administració Pública, Pedro García Ribot. Secretari Patró: 4. La directora general de Tecnologies de la Informació de la Conselleria d'Hisenda i Administració Pública, Sofía Bellés Ramos. Vocals: 5. La directora general de Promoció Institucional, de la Conselleria de Presidència, Salvadora Ibars Sancho; 6. L'Ajuntament d'Alacant, representat pel regidor-delegat de Modernització d'Estructures Municipals, Pablo Sandoval Fernández; 7. AVINFO (Associació Empresarial Valenciana d'Informàtica), representada per Juan Luz Tormo; 8. La Caixa d'Estalvis de València, Castelló i Alacant (Bancaixa), representada per Juan-Carlos Gómez-Pantoja Noguera; 9. La Cambra Oficial de Comerç, Indústria i Navegació d'Alacant, representada per Antonio Alonso Miravete; 10. COEPA (Confederació Empresarial de la Província d'Alacant), representada per Javier López Mora; 11. El Col·legi Oficial d'Enginyers de Telecomunicació de la Comunitat Valenciana, representat per Sergio Riolobos Anglés; 12. Equipo Drac, SA, representat per Vicente Nicolás Domingo; 13. Fujitsu ICL Espanya, SA, representada per Wigberto Cuenca Sáez; 14. La mercantil Iberdrola, SA, representada per Julián Bolinches Sánchez; 15. Indra Sistemas, SA, representada per Óscar-Lorenzo Canales Molina; 16. ODEC, Centro de Cálculo i Aplicaciones Informáticas, SA, representada per Luis-Francisco Pistoni Durán; 17. Protoin, SA, representada per José-Luis Gutiérrez Gutiérrez; i 18. La Companyia Telefónica d'Espanya, SA, representada per Francisco Javier Castro Pérez i Jesús Máximo Pérez.  
La dotació inicial de la Fundació va ser de 32.460.592 pessetes (trenta-tres milions), dels quals la Generalitat Valenciana, a través de la Conselleria d'Administració Pública, va aportar tres milions set-centes cinquanta mil pessetes (3.750.000 pessetes), equivalents al 25% de la seua participació en la dotació de la Fundació, que és de quinze milions de pessetes (27.309.535 pessetes).  
La resta dels fundadors van aportar: alguns d'ells 2.000.000 pessetes, (Institut per a la Mitjana i Xicoteta Indústria Valenciana de la Generalitat Valenciana, la Diputació Provincial d'Alacant, la Companyia Telefónica d'Espanya, SA, Bancaixa, la CAM, Iberdrola, SA, la Cambra Oficial de Comerç, Indústria i Navegació d'Alacant,) i altres 1.000.000 pessetes (Club d'Inversors per al Desenrotllament de la Província d'Alacant, SA, Equipo Drac, SA, Protoin, SA, Sligos Servicios Informáticos, SL).  
La participació de la Generalitat en la dotació és actualment del 30,36%, a l'haver-se incrementat la dotació amb les aportacions dels successius patrons. L'última resolució respecte d'això (16.01.2012), fixa la dotació establida en tres-cents seixanta-un mil cinc-cents sis euros amb quatre cèntims (361.506,04 €).  
  
Tercer. Segons la documentació aportada la causa de l'extinció és la prevista en l'article 31 c) de la Llei 50/2002, de 26 de desembre de Fundacions: impossibilitat del compliment de fi fundacional. L'acord adoptat pel patronat assenyala literalment:   
«S'aporta memòria justificativa de la concurrència de la mencionada causa en què, després d'exposar detalladament la trajectòria de la Fundació, es conclou assenyalant que:  
En l'actualitat, les polítiques tecnològiques de les administracions públiques han vist reduït el seu pressupost. A esta situació ha d'unir-se la menor aportació dels patrons privats de la Fundació en estes activitats. Tot això ha suposat una significativa reducció dels ingressos de la Fundació, tan important que els esforços per ajustar els seus gastos no han sigut suficients i ha portat l'entitat a una situació de dèficit (?).  
  
La situació actual de la Fundació presenta importants debilitats que permeten qüestionar la seua futura viabilitat a curt termini. Les principals debilitats són: la dràstica caiguda dels ingressos de l'activitat pròpia i d'altres ingressos ordinaris de l'activitat mercantil. La devolució de quantitats ingressades i no justificades del projecte «Centre del Coneixement i Innovació en Telecomunicacions sense Fil.» Excessiu volum de gastos fixos, especialment els gastos de personal i d'altres gastos d'explotació, que incidixen negativament sobre els resultats de l'exercici, elevant-lo a un nivell impossible d'assumir per la Fundació en les condicions actuals. Com a conseqüència dels punts anteriors, es preveu un dèficit de tresoreria a curt termini. En definitiva no és viable seguir amb l'activitat fundacional.»  
  
Quart. El Patronat va acordar delegar el procés de liquidació en Juan José Moragues Molines, apoderant-lo per a l'execució material dels acords que siguen procedents, segons l'article 40 del Reglament de Fundacions de la Comunitat Valenciana (Decret 68/2011, de 27 de maig, del Consell). Possibilitat de nomenar gestors per a la liquidació, expressament prevista en l'article 35 dels Estatuts.  
Quant a la destinació del romanent, s'aporta el denominat «Projecte de distribució dels béns i drets resultants de la liquidació», assenyalant-se que «la realització dels actius es destinarà a la cancel·lació dels passius i la resta es destinarà al que establix l'article 35 dels estatuts:   
  
En cas d'extinció, els béns i drets resultants de la liquidació es destinaran a fundacions i entitats no lucratives privades així com a les persones juridicopúbliques fundadores, en tot cas per a la realització de fins d'interés general anàlegs als perseguits per la Fundació, sempre que tinguen afectes els seus béns, fins i tot en el supòsit de la seua dissolució, a la consecució d'aquells. El Patronat queda facultat expressament per a designar les persones jurídiques privades sense ànim de lucre destinatàries del romanent fundacional i la proporció d'este que corresponga a cada una, així com a les entitats públiques fundadores en les quals també ha de revertir dit romanent».  
  
  
Quint. En relació amb la informació comptable aportada a l'expedient, consta informe de la Secció de Comptabilitat de 22 d'octubre de 2012, a fi d'aclarir i determinar el patrimoni net de la Fundació en data l'adopció de l'acord extinció. L'esmentat informe assenyala:  
  
«La Fundació es va inscriure en data 21 de juny de 1996 amb una dotació aportada en metàl·lic de 13.970.166,00 de pessetes, 621.929.39 euros, que posteriorment va ser incrementada en diverses ocasions fins a arribar la quantitat de 361.506,17 euros, que figura tant en el balanç de situació tancat en data de 31 de desembre de 2011, com en el provisional tancat en la data de l'acord d'extinció de 2 de febrer de 2012.  
  
La Fundació ha presentat els comptes regularment i les té depositades fins 2010. Així mateix, amb data 26 de juny de 2012 ha presentat la sol·licitud de depòsit dels comptes de 2011 la sol·licitud de la qual continua pendent de resoldre fins que no presente el corresponent certificat d'aprovació de comptes.  
Segons el balanç aportat tancat el 2 de febrer de 2012, data de l'acord d'extinció, la Fundació té un actiu total de 1.555.170,74 euros i un passiu exigible de 2.011.299,10 euros de tot això resulta un patrimoni net negatiu 793.476.36 euros i uns fons propis igualment negatius de 1.577.914,42 euros, que són molt inferiors a la dotació fundacional a causa de les pèrdues acumulades d'exercicis anteriors.   
  
Sense entrar en disquisicions legals en relació al Patronat i als representants legals de la Fundació, des del punt de vista econòmic comptable s'estima que l'expedient d'extinció està prou documentat, no obstant això, al figurar encara en el balanç d'extinció comptes de deutors i creditors pendents de saldar, no serà possible determinar el romanent resultant, si n'hi haguera, fins al tancament de les pertinents operacions de liquidació.»  
  
Sext. Atenent a estos antecedents, la Comissió de Protectorat, en la seua sessió de 19 de juny de 2012, va informar sobre la necessitat d'aportar, als efectes de poder ratificar l'acord d'extinció adoptat pel Patronat, el corresponent acord del Consell relatiu al representant persona física de la Generalitat Valenciana, Sr. Vela, conseller d'Hisenda i Administracions Públiques, la qual cosa va tindre lloc amb data 26 de juliol de 2012, per mitjà d'aportació del corresponent acord del Consell.  
  
Fonaments de dret  
  
Primer. L'article 9 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, així com l'article 1 del Reglament Orgànic i Funcional de la Conselleria de Justícia i Benestar Social, aprovat pel Decret 99/2011, de 26 d'agost, del Consell, determina que a esta conselleria li correspon exercir, entre d'altres, les competències en matèria de fundacions.   
  
Segon. L'article 2 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, establix que el Protectorat de les Fundacions de la Comunitat Valenciana és exercit per la conselleria competent en matèria de fundacions, corresponent-li al conseller la titularitat del Protectorat, sense perjuí de la possibilitat de la seua delegació o desconcentració.  
  
Tercer. Esta Secretaria Autonòmica de Justícia és competent per a conéixer i resoldre el present expedient per delegació de l'exercici de competències en virtut del que disposa la Resolució de 15 d'octubre de 2011, de la Conselleria de Justícia i Benestar Social, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si és el cas, la resolució judicial s'inscriuran en el Registre de Fundacions de la Comunitat Valenciana.»  
El dit article 31 de la Llei 50/2002, assenyala «la fundació s'extingirà:  
c) Quan siga impossible la realització del fi fundacional, sense perjuí del que disposen els articles 29 i 30 d'esta llei.  
D'acord amb el que assenyala l'article 32 del mateix text legal, relatiu a les formes d'extinció:  
«2. En els supòsits previstos en els paràgrafs b), c) i e) de l'article anterior, l'extinció de la fundació requerirà acord del Patronat ratificat pel Protectorat.  
La mencionada ratificació suposa la comprovació per part del Protectorat de la concurrència de causa legal d'extinció, tot això sense prejutjar les operacions de liquidació, i els seus corresponents justificants comptables, la qual cosa exigirà un nou pronunciament del Protectorat de la Generalitat respecte d'això.  
Per la seua banda, l'article 39 del Reglament de Fundacions de la Comunitat Valenciana (Decret 68/2011, de 27 de maig, del Consell), regulen els requisits formals relatius al procediment d'extinció i liquidació de les fundacions.  
«1. Quan el Patronat acorde extingir la fundació per haver-se realitzat íntegrament el fi fundacional, per resultar impossible la seua realització o per concórrer qualsevol altra causa prevista en l'acte constitutiu o en els estatuts, haurà de sol·licitar la ratificació del Protectorat, per a això adjuntarà la documentació següent:  
a) Certificació de l'acord d'extinció adoptat pel Patronat, emesa pel secretari o la secretària amb el vistiplau del president o la presidenta.  
  
b) Memòria justificativa de la concurrència d'una causa d'extinció específica de les previstes en el primer paràgraf d'este apartat. En el cas que la causa d'extinció siga la impossibilitat de realitzar el fi fundacional, caldrà justificar, a més, la improcedència o la impossibilitat de modificar els estatuts o de dur a terme un procés de fusió.  
  
c) Els comptes de l'entitat en la data en què es va adoptar l'acord d'extinció.  
d) El projecte de distribució dels béns i drets resultants de la liquidació i, en el cas de no dur-se a terme pel mateix Patronat, proposta de designació de liquidadors i pla d'actuació d'estos.»  
  
  
Quint. De conformitat amb l'article 26 de l'esmentada Llei 8/1998, l'extinció suposa l'obertura de l'esmentat procediment de liquidació, i es reflectixen les oportunes operacions en el balanç de liquidació, requerint, igualment, l'aprovació del Patronat i la corresponent ratificació del Protectorat.  
Indicant l'article 40.2 del mencionat Reglament que:  
«Durant el procés de liquidació, el Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Sense perjuí de l'anterior, el Patronat podrà apoderar o delegar l'execució material dels seus acords relatius al procés de liquidació.»  
El mencionat article 26 de la Llei disposa que,  
«2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, fins i tot per al supòsit de la seua extinció, a la consecució d'aquells, i que hagen sigut designats en el negoci fundacional o en els estatuts de la fundació extingida. Si no n'hi ha, esta destinació podrà ser decidida, en favor d'estes fundacions i entitats mencionades, pel Patronat, quan tinga reconeguda esta facultat pel fundador, i, si no n'hi ha eixa facultat, escaurà al Protectorat complir eixa comesa.  
  
3. Les fundacions constituïdes per persones juridicopúbliques podran preveure en els seus estatuts que els béns i drets resultants de la liquidació revertisquen al seu fundador.»  
Per la seua banda, els estatuts de la Fundació disposen en l'article 35 que,   
«En cas d'extinció, els béns i drets resultants de la liquidació es destinaran a fundacions i entitats no lucratives privades, així com a les persones juridicopúbliques fundadores, en tot cas per a la realització de fins d'interés general anàlegs als perseguits per la Fundació, sempre que tinguen afectes els seus béns, fins en el supòsit de la seua dissolució, a la consecució d'aquells. El Patronat queda facultat expressament per a designar les persones jurídiques privades sense ànim de lucre destinatàries del romanent fundacional i la proporció d'este que corresponga a cada una, així com a les entitats públiques fundadores en les quals també ha de revertir este romanent.»  
  
  
Sext. Atenent a l'article 47.14 del Reglament de Fundacions de Comunitat Valenciana, aprovat pel Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre d'altres: «L'extinció de la fundació, la seua liquidació, i la destinació donada als béns fundacionals.»  
  
  
Sèptim. S'ha complit el que preveu l'article 41.2 g) del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, que establix:   
«2. En l'exercici de les funcions que li corresponen, el Protectorat podrà sol·licitar informe de la Comissió i, en particular, en els supòsits següents:  
g) En l'exercici de les potestats que té atribuïdes en matèria de modificació, fusió i extinció de fundacions.»  
Vistos els preceptes legals citats, els articles 39 i 40 del Reglament de Fundacions de la Comunitat Valenciana (aprovat pel Decret 68/2011, de 27 de maig, del Consell) i la resta de generals de pertinent aplicació, així com el que ha informat la Comissió del Protectorat de 19 de juny de 2012, resolc:  
  
Primer  
Ratificar l'acord d'extinció de la Fundación de la Comunidad Valenciana Oficina Valenciana para la Sociedad de la Información, adoptat pel seu Patronat en data 3 de febrer de 2012, en els termes descrits en la present resolució.  
  
Segon  
Inscriure en el Registre de Fundacions de la Comunitat Valenciana la ratificació de l'esmentat acord d'extinció.  
Tot això sense prejutjar les operacions de liquidació, i els seus corresponents justificants comptables, la qual cosa exigirà un nou pronunciament del Protectorat de la Generalitat.   
Es recorda que la mencionada fase de liquidació de la Fundació s'haurà de realitzar en els termes expressats en l'article 26.1 de la Llei 8/1998, de 9 de desembre, de Fundacions de la Comunitat Valenciana, segons el qual:  
«L'extinció de la fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que serà realitzat pel Patronat de la fundació sota el control del Protectorat. El Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, formarà l'oportú balanç de liquidació, que haurà de ser aprovat pel Patronat i sotmés a la ratificació pel Protectorat.  
  
Una vegada recaiguda esta, es procedirà a complir el que disposa l'apartat següent, per a finalitzar la liquidació. Una vegada conclosa, es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al registre a què s'acompanyarà la certificació de l'acord aprovatori del balanç de liquidació, la ratificació d'este pel Protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la fundació en el registre, si resulten operacions pendents d'execució o formalització, hauran de ser dutes a terme pel Protectorat.»  
Notifiqueu la present resolució que és definitiva en via administrativa i contra la qual podrà interposar-se recurs contenciós administratiu davant de la Sala del Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació, d'acord amb el que establixen els articles 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí de poder interposar-hi, si és el cas, recurs potestatiu de reposició, en el termini d'un mes, a comptar des de l'endemà de la seua notificació, davant del conseller de Justícia i Benestar Social, o qualsevol altre recurs que s'estime procedent.   
  
València, 23 d'octubre de 2012.- El secretari autonòmic de Justícia: Antonio Gastaldi Mateo.